Ar maner a weler bremañ a oa bet savet e 1760 gant Charles Robert de Saisy, kont Kerampuilh ha kuzulier e Breujoù Breizh. E-touez izili ar familh Kerampuilh eo anavezet Alan a Gerampuilh, floc’h gant Beltram Gwesklin, ha Jil a Gerampuilh, beleg ha skrivagner brezhonek. Ur c’hastell koshoc’h a oa ganto, nepell, er mervent d’ar savadur a zo bremañ. Er familh e chomas ar maner betek an Dispach gall, pa voe gwerzhet evel ur bern madoù broadel all. Rentet e voe d’ar familh goude, da vare ar Restaorasion. Gwerzhet e voe ganto da gumun Karaez e 1938, ha dont a reas ar savadur da vezañ un ospital evit ar re gozh.